**Informatīvais ziņojums**

**„Par Latvijas Laikmetīgās mākslas muzeja**

**būvniecības projektu”**

Rīgā,

2015

**Ievads**

Informatīvais ziņojums „Par Latvijas Laikmetīgās mākslas muzeja būvniecības projektu” (turpmāk – Informatīvais ziņojums) sagatavots saskaņā Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai (apstiprināts ar Ministru kabineta 2015.gada 16.februāra rīkojumu Nr.78) (turpmāk – Deklarācija) 123.punktā noteikto uzdevumu „123. Veidosim Latvijas galvaspilsētu par Baltijas jūras reģiona kultūras metropoli, tajā skaitā īstenosim Latvijas Nacionālā mākslas muzeja, Latvijas Okupācijas muzeja, Jaunā Rīgas teātra un Rīgas pils muzeju renovāciju, laicīgi plānojot kvalitatīvu satura nodrošinājumu. Uzsāksim darbu pie Laikmetīgā mākslas muzeja un mūsdienīgas akustiskās koncertzāles izveides Rīgā”, kā arī ņemot vērā Ministru kabineta 2010.gada 12.aprīļa rīkojuma Nr.205 „Par Latvijas Laikmetīgās mākslas muzeja būvniecības projektu” 2.punktā doto uzdevumu Kultūras ministrijai esošo valsts budžeta līdzekļu ietvaros līdz 2014.gada 1.jūnijam atbilstoši Publiskās un privātās partnerības likumā noteiktajai kārtībai iesniegt Ministru kabinetā finanšu un ekonomiskos aprēķinus, lai Ministru kabinets varētu pieņemt lēmumu par publiskās un privātās partnerības procedūras uzsākšanu Latvijas Laikmetīgās mākslas muzeja būvniecības projekta īstenošanai.

Ņemot vērā, ka Kultūras ministrija un nodibinājums „Latvijas Laikmetīgās mākslas muzeja fonds” (turpmāk – Fonds) 2014.gada 30.oktobrī parakstīja nodomu protokolu par Latvijas Laikmetīgās mākslas muzeja (turpmāk – LMM) būvniecības ieceres īstenošanu, paredzot, ka Fonds piesaistīs finansējumu (ziedojumus) LMM projekta īstenošanai un nodrošinās tā būvniecību, pašreiz Ministru kabineta 2010.gada 12.aprīļa rīkojumā Nr.205 „Par Latvijas Laikmetīgās mākslas muzeja būvniecības projektu” noteiktais LMM būvniecības finansēšanas publiskās un privātās partnerības modelis ir zaudējis aktualitāti.

Ņemot vērā iepriekš minēto, Kultūras ministrija ir sagatavojusi Informatīvo ziņojumu, lai Ministru kabinetam sniegt ieskatu par līdzšinējo LMM projekta attīstības gaitu un informētu par turpmāko LMM būvniecības ieceres īstenošanu.

# **Iecere par LMM izveidošanu**

#  **Līdzšinējā LMM projekta virzība**

Ministru kabineta 2010.gada 12.aprīļa rīkojumā Nr.205 „Par Latvijas Laikmetīgās mākslas muzeja būvniecības projektu” Kultūras ministrijai tika dots uzdevums, kurš paredzēja sagatavot publiskās un privātās partnerības procedūras uzsākšanu LLM būvniecības projekta īstenošanai.

2012.gada 20.decembrī Saeimā tika apstiprināts Latvijas Nacionālais attīstības plāns 2014. – 2020.gadam, kur rīcības virziena „Ekonomiskās aktivitātes veicināšana reģionos – teritoriju potenciāla izmantošana” 389.uzdevums nosaka „Attīstīt Rīgas kā reģiona metropoles funkciju veikšanai nepieciešamo infrastruktūru (t.sk. tūrisma, kultūras, zinātnes un investīciju piesaistes jomā)”.

2014.gada 25.marta Ministru kabineta sēdē (prot. Nr.18 27.§) tika apstiprināts Laimdotas Straujumas vadītās valdības rīcības plāns Deklarācijas īstenošanai, kurš ietvēra sekojošo:

„133. Izstrādāsim programmu Latvijas Republikas simtgadei un uzsāksim tās īstenošanu, tajā skaitā uzsāksim Latvijas Nacionālās enciklopēdijas izveides darbus.

133.3. Aktualizēsim situācijas auditu par Laikmetīgas mākslas muzeja un akustiskās koncertzāles izveides iespējām Rīgā un veiksim iestrādes projektu attīstībā, gatavojoties Latvijas Valsts simtgadei. (termiņš 31.10.2015.)”.

2014.gada 29.jūlija Ministru kabineta sēdē (prot. Nr.41 23.§) tika apstiprinātas kultūrpolitikas pamatnostādnes 2014. – 2020.gadam „Radošā Latvija”, kur 5.4.6.sadaļas „Prioritātes rīcības virzienu ietvaros veicamie uzdevumi un aktivitātes”  3.rīcības virziena „Attīstīt Rīgu kā kultūras metropoli un sekmēt tās pozitīvo ietekmi” 3.1.uzdevuma ietvaros paredzēts pasākums attīstīt kultūras infrastruktūru Rīgas metropoles areālā, izveidojot Rīgā LMM.

2015.gada 10.februāra Ministru kabineta sēdē (prot. Nr.7 34.§) tika apstiprināts Laimdotas Straujumas vadītās valdības rīcības plāns Deklarācijas īstenošanai, kurš ietver sekojošo:

„123. Veidosim Latvijas galvaspilsētu par Baltijas jūras reģiona kultūras metropoli, tajā skaitā īstenosim Latvijas Nacionālā mākslas muzeja, Latvijas Okupācijas muzeja, Jaunā Rīgas teātra un Rīgas pils muzeju renovāciju, laicīgi plānojot kvalitatīvu satura nodrošinājumu. Uzsāksim darbu pie Laikmetīgā mākslas muzeja un mūsdienīgas akustiskās koncertzāles izveides Rīgā.”

* 1. **LMM krājuma veidošana**

LMM krājumu plānots veidot no pamatkrājuma, palīgkrājuma, apmaiņas krājuma un Aizkraukles bankas kolekcijas LMM krājuma, ņemot vērā Aizkraukles bankas un Kultūras ministrijas 2005.gada 23.septembrī noslēgto Sadarbības līgumu Nr.LSad-1/05-110, kurš paredz, ka ABLV Bank, AS (toreiz – AS „Aizkraukles banka”) nodrošina finansiālo atbalstu LMM kolekcijas veidošanai laika posmā līdz 2021.gadam, kopumā piešķirot vienu miljonu latu (1 422 872 *euro*). Saskaņā ar minēto līgumu par finansiālo atbalstu iepirktie darbi tiks bez atlīdzības nodoti Kultūras ministrijas valdījumā LMM krājuma un ekspozīciju veidošanai.

LMM krājuma komplektēšana tiks veikta no sekojošiem finanšu avotiem:

1. ABLV Bank, AS finansējuma LMM kolekcijas iepirkšanai;
2. Eiropas Ekonomikas zonas finanšu instrumenta līdzfinansētā individuālā projekta Nr.LV0034 „Padomju perioda nonkonformistiskā mantojuma dokumentēšana un saglabāšana Laikmetīgās mākslas muzeja krājumam” Norvēģijas finanšu instrumenta piešķirtā granta ietvaros iepirktie darbi, dāvinājumi, ziedojumi u.c. finanšu avoti.

Informācija par LMM kolekcijas pieejamību tika sniegta Kultūras ministrijas sagatavotajā un 2009.gada 16.jūnijā Valsts kancelejā iesniegtajā informatīvajā ziņojumā „Par risinājumiem Laikmetīgās mākslas muzeja pieejamībai”.

LMM krājuma veidošanas projektam papildus valsts budžeta līdzekļiem piesaistītais finansējums: ABLV Bank, AS ieguldījums projektā, kā arī LMM kolekcijas izveidē sastāda LVL  505 586 (719 384 *euro*); Alfrēda Topfera fonda F.V.S. finansējums LVL 22 490 (32 000 *euro*); Eiropas Ekonomikas zonas finanšu instrumenta un Norvēģijas valdības divpusējā finanšu instrumenta projekts „Padomju perioda nonkonformistiskā mantojuma dokumentēšana un saglabāšana Laikmetīgās mākslas muzeja krājumam” LVL 315 664 (449 149*euro*).

# **LMM būvniecības projekta atlikšana**

LMM būvniecības projekta īstenošana vairākas reizes ir bijusi atlikta. Pirmo reizi LMM projekts apturēts 2009.gadā, ņemot vērā Ministru kabineta 2009.gada 8.septembra sēdes protokollēmuma (prot. Nr.56 80.§) „Par fiskālās disciplīnas un uzraudzības nodrošināšanas pasākumiem” 2.2.punktā noteikto, ka publiskās un privātās partnerības procedūra apturama uz laiku un LMM būvniecības projekta ieceres īstenošana saskaņā ar Ministru kabineta 2010.gada 12.aprīļa rīkojumu Nr.205 „Par Latvijas Laikmetīgās mākslas muzeja būvniecības projektu” tika atlikta uz laiku līdz 2012.gada 31.decembrim, jo valsts budžeta līdzekļi ir ierobežoti.  Otro reizi par LMM projekta apturēšanu lemts Ministru kabineta 2012.gada 24.jūlija sēdē, kur tika pieņemts rīkojums Nr.348, ar kuru veikti grozījumi Ministru kabineta 2010.gada 12.aprīļa rīkojuma Nr.205 „Par Latvijas Laikmetīgās mākslas muzeja būvniecības projektu” 1.punktā un LMM projekta ieceres īstenošana atlikšana pagarināta līdz 2014.gada 31.decembrim.

# **Turpmākā LMM būvniecības ieceres īstenošana**

**3.1. Nodomu protokols par LMM būvniecības ieceres īstenošanu**

Kultūras ministrija un Fonds 2014.gada 30.oktobrī parakstīja nodomu protokolu par LMM būvniecības ieceres īstenošanu. Pilns noslēgtā nodomu protokola teksts pieejams Kultūras ministrijas mājas lapā – <http://www.km.gov.lv/jaunumi/KMSadarb_2014_16.pdf> .

Nodomu protokols paredz, ka Fonds:

1. nodrošinās LMM būvniecību Rīgas pilsētā, kvartālā starp Hanzas ielu, Pulkveža Brieža ielu, Skanstes ielu un Sporta ielu („New Hansa City” teritorija);
2. piesaistīs LMM būvniecībai nepieciešamo finansējumu, tai skaitā Fonda dibinātāju finansējumu vismaz 30 000 000 euro vērtībā un izstrādās programmu, lai piesaistītu publisko un privāto personu mantas un naudas līdzekļu piešķīrumus (ziedojumus) LMM būvniecības un darbības nodrošināšanai.;
3. nodrošinās LMM ēkas būvniecības procesu, atbilstošas infrastruktūras izveidi, LMM iekārtošanu, laikmetīgās mākslas muzeja krājuma izvietošanu un tā pieejamības nodrošināšanu sabiedrībai pēc būvniecības darbu pabeigšanas un LMM atklāšanas;
4. nodrošinās LMM būvniecības projekta realizāciju un muzeja atklāšanu līdz 2021.gada 18.novembrim.

 Fonds bez tā dibinātāju piešķirtajiem ziedojumiem plāno izveidot speciālas programmas LMM būvniecības un darbības atbalstam, kuru ietvaros Fonds piedāvās iespēju neierobežotam personu lokam, tajā skaitā jebkurām fiziskām un juridiskām personām, ziedot mantu un naudu LMM izveidei un funkciju nodrošināšanai.

 Pēc muzeja atklāšanas LMM darbību plānots organizēt atbilstoši privāta akreditēta muzeja darbības principiem, cita starpā, ievērojot Muzeju likuma 10.panta pirmās daļas 4.punktā un 13.panta piektajā daļā noteikto, pēc LMM nodošanas ekspluatācijā pretendēt uz valsts budžeta līdzekļu piešķiršanu kultūrvēsturisku, tēlotājas mākslas un citu nacionāli nozīmīgu projektu un programmu īstenošanai un pretendēt uz valsts budžeta līdzekļu piešķiršanu Nacionālajā muzeju krājumā esošo priekšmetu un kolekciju uzturēšanai, saglabāšanai un restaurēšanai līdzvērtīgi kā to var darīt jebkurš cits akreditēts muzejs.

 Nodomu protokols paredz, ka Kultūras ministrija:

1. spēkā esošo normatīvo aktu noteiktajā kārtībā LMM projekta īstenošanas gaitā noslēgs deleģēšanas vai citus atbilstošus līgumus ar Fondu par LMM būvniecības ieceres un LMM turpmākas darbības īstenošanu;
2. piedalīsies un deleģēs pārstāvjus Fonda veidotajā ekspertu komisijā LMM būvniecības plānošanas un realizācijas procesā, nodrošinot sabiedrības interešu pārstāvēšanu būvniecības plānošanas un realizācijas procesa gaitā;
3. atbilstoši LMM īstenošanas laika grafikam gadskārtējā valsts budžeta likumprojekta veidošanas gaitā pieteiks kā jauno politikas iniciatīvu un virzīt izskatīšanai Ministru kabinetā jautājumu par valsts budžeta līdzfinansējuma nodrošināšanu Muzeju likumā noteiktajiem mērķiem - LMM krājuma uzturēšanas izdevumu segšanai un darbības nodrošināšanai, deleģēšanas līguma izpildei, kā arī kultūrvēsturisku, tēlotājas mākslas un citu nacionāli nozīmīgu projektu un programmu īstenošanai;
4. ilgtermiņā un bez atlīdzības normatīvajos aktos noteiktajā kārtībā deponēs LMM valsts īpašumā esošos laikmetīgās mākslas muzeja krājuma darbus ekspozīcijas veidošanai un publiskai pieejamībai;
5. sadarbībā ar Fondu vienosies ar A/S „ABLV Bank” par A/S „ABLV Bank” piederošās laikmetīgās mākslas kolekcijas, kura iegādāta 2005.gada 23.septembrī noslēgtā Sadarbības līguma (Nr.LSad-1/05-110) ietvaros deponēšanu LMM ekspozīcijas veidošanai saskaņā ar minētā līguma nosacījumiem.

Ņemot vērā, ka ir noslēgts iepriekš minētais nodomu protokols, kas paredz, ka Fonds piesaistīs finansējumu (ziedojumus) LMM projekta īstenošanai un nodrošinās tā būvniecību, kas ļaus ieekonomēt valsts budžeta līdzekļus, pašreiz  Ministru kabineta 2010.gada 12.aprīļa rīkojumā Nr.205 „Par Latvijas Laikmetīgās mākslas muzeja būvniecības projektu” noteiktais LMM būvniecības finansēšanas publiskās un privātās partnerības modelis netiks īstenots. Līdz ar iepriekš minēto, Ministru kabineta 2010.gada 12.aprīļa rīkojumā Nr.205 „Par Latvijas Laikmetīgās mākslas muzeja būvniecības projektu” dotie uzdevumi ir zaudējuši aktualitāti un minētais rīkojums atzīstams par spēku zaudējušu.

* 1. **Topošā LMM funkcijas – muzeja koncepcijas izstrāde**

Par LMM atrašanās vietu izvēlēta „New Hansa City” teritorija Rīgā ar kopējo apbūvei atvēlēto zemes platību – līdz 6 000 m², plānoto kopējo ēkas platību – līdz 10 000m² un līdz 4.stāviem. Šobrīd īpašumtiesības uz zemi „New Hansa City” teritorijā Rīgā pieder ABLV Bank, AS, bet minēto īpašumu plānots atsavināt par labu Fondam tā statūtos noteiktā mērķa un uzdevumu īstenošanai.

Atbilstoši nodomu protokolā paredzētajam ir izveidota ekspertu komisija LMM būvniecības ieceres īstenošanai, kuras viens no uzdevumiem ir sagatavot LMM koncepciju. Līdz 2015.gada septembrim plānots sagatavot un Fonda Padomē apstiprināt muzeja koncepcijas 4 sadaļas:

* 1. *„Izkliedētā muzeja” stratēģiju,* kurā paralēli izstādēm un muzeja krājumu pastāvīgajai ekspozīcijai, tā raksturu lielā mērā noteiks darbības, kas vērstas uz sociālās mijiedarbības veicināšanu starp dažādām sabiedrības grupām. Muzeja darbības programma un ar ekspozīciju nesaistīto sabiedrisko telpu plānojums paredzēs funkcijas, kas muzejam ļaus kalpot kā aktīvam pilsoniskās sabiedrības instrumentam un sadarbības projektu biržai. Tur norisināsies zināšanu apmaiņa, radošie eksperimenti, īstermiņa kopprodukcijas projekti starp neatkarīgām sabiedriskajām iniciatīvām un kultūras institūcijām. LMM būs piekļuves punkts starpreģionāliem kultūras projektu tīkliem – citiem muzejiem un viņu kolekcijām, dažādiem zinātniskās izpētes projektiem, augstskolu mūžizglītības programmām, datu bāzēm ar sociālpolitisko aktivitāšu grupām, u.tml. Savukārt LMM rīkotās izstādes un citas pasākumu programmas uzskatāmi demonstrēs arī šo starptautisko sadarbības tīklu darbības rezultātus.
	2. *Lielākā mākslas izstāžu zāle Baltijā,* kurā būs izvietota LMM ēkas ekspozīcijas daļa un tās plānojumā izstāžu zāles, kurās pastāvīgajai, uz muzeja krājumiem balstītājai ekspozīcijai kopumā būtu atvēlēti līdz 3000 m², savukārt īpašajām programmu izstādēm – lielākā mākslas izstāžu zāle Baltijā ar platību līdz 2000 m², kā arī mazās izstāžu zāles platībā no 150 m² līdz 400 m².
	3. *Sociālās platformas funkcija,* kurai plānojumā būtiska vieta būs atvēlēta ar ekspozīciju nesaistītām telpām:
1. multifunkcionālai auditorijai ar 200 vietām - lektorijiem, performancēm, kinoseansiem;
2. bibliotēkai un lasītavai;
3. kopdarbes telpām;
4. izglītības projektu klasēm;
5. mākslas augstskolu studentu eksperimentālajai laboratorijai;
6. kafejnīcai.
	1. *Kolekcijas krātuve izveidošana atsevišķi no muzeja publiskajām telpā.* Ekspertu komisija ir pozitīvi novērtējusi Fonda priekšlikumu LMM kolekcijas krātuves celtniecībai atsevišķi no LMM ēkas. Tas ļaus ietaupīt platību muzeja ikdienas darbībai, kā arī ļaus iegūt laiku, lai precīzāk izvērtētu mākslas kolekcijas apjomus un specifiku.
	2. **Projekta virzība - 2015.gada darbības plāns un tuvākie soļi**

Saskaņā ar Nodomu protokolu un, pamatojoties 2014.gada 18.decembra Nodoma protokola Vienošanos Nr.1, tika izveidota ekspertu komisija šādā sastāvā:

Kultūras ministrijas pārstāvji:

* Jānis Dripe – arhitekts, Kultūras ministrijas Investīciju un projektu nodaļas eksperts;
* Māra Lāce – Latvijas Nacionālā mākslas muzeja direktore;
* Jānis Mitrēvics – gleznotājs, uzņēmuma “Dd studio” dibinātājs;

Borisa un Ināras Teterevu fonda pārstāvji:

* Helēna Demakova – mākslas zinātniece, BITF programmas „Māksla publiskajā telpā” kuratore;
* Elīna Vikmane – BITF Mākslas programmas „TÊTE-À-TÊTE” direktore;

ABLV Charitable Foundation pārstāvji:

* Zanda Zilgalve – ABLV CharitableFoundation, Valdes priekšsēdētāja;
* Kaspars Vanags – mākslas zinātnieks, Latvijas Laikmetīgās mākslas muzeja fonda konsultants.

LMM ekspertu komisija pirmajā darbības pusgadā uzsāka darbu pie muzeja koncepcijas, kas kalpos par pamatu arhitektūras konkursa noteikumu izstrādei un ieskicēs tālākos posmus detalizētam muzeja radošās stratēģijas, administratīvās uzbūves un mārketinga plānam.

LMM ekspertu komisijas locekļi principā atbalstīja Fonda sagatavoto priekšlikumu muzeja koncepcijas izstrādē iekļaut testa modeli, kas paredz uzsākt atsevišķu muzeja programmu realizāciju vēl pirms muzejs tiek uzbūvēts. Tas veidos aizmetņus sadarbības formām ar plašāku sabiedrību, izzinās mērķauditorijas vēlmes un uzvedības modeļus, kā arī radīs uzticību LMM Latvijas institucionālajā vidē. Pilotprojekti ļaus muzeja komandai laicīgi iekļauties starptautiskajā sadarbības partneru tīklā un LMM būs vieglāk uzsākt darbību jaunajā ēkā.

Pēc koncepcijas apstiprināšanas Fonda Padomē tiks uzsākta arhitektūras metu konkursa kuratora atlase un konkursa nolikuma sastādīšana, kuru plānots pabeigt līdz 2015.gada beigām.

Arhitektūras metu konkurss plānots divos etapos, kuru plānots pabeigt līdz 2016.gada 1.maijam.

Paralēli kuratora atlasei, LMM ekspertu komisijas locekļi turpinās detalizētu LMM koncepcijas izstrādi.

2015.gada septembrī plānots iepazīstināt plašāku sabiedrību un interesentus ar LMM koncepciju un vīziju.

Kultūras ministre D.Melbārde

Vīza: Valsts sekretāra p.i. B.Zakevica

2015.07.15. 14:35

Ilze Zubova

Tālr.67330293

Ilze.Zubova@km.gov.lv